钦定古今图书集成/历象汇编/历法典/第073卷 > 晋书 > 律历志序
## 钦定古今图书集成/历象汇编/历法典/第073卷 > 晋书 > 律历志序

“昔者圣人拟宸极以运璿玑，揆天行而序景曜，分辰
野，辨躔历，敬农时，兴物利，皆以系顺两仪，纪纲万物
者也。然则观象设卦，扐闰成爻，历数之原，存乎此也。”
逮乎炎帝，分八节以始农功，轩辕纪三纲而阐书契。
乃使羲和占日，常仪占月，车区占星气，伶伦造律吕，
大挠造甲子，隶首作算数。容成综斯六术，考定气象，
建五行，察发敛，起消息，正闰馀，述而著焉，谓之调历。
洎于少昊则凤鸟司历，颛顼则南正司天，陶唐则分
命羲和，虞舜则因循尧法。及夏殷承运，周氏应期，正
朔既殊，创法斯异。《传》曰：“火出，于夏为三月，于商为四
月，于周为五月。”是故天子置日官，诸侯有日御，以和
万国，以协三辰。至乎寒暑晦明之征，“阴阳生杀之数，
启闭升降之纪，消息盈虚之节，皆应躔次而无淫流”，
故能该浃生灵，堪舆天地。周德既衰，史官失职，畴人
分散，禨祥不理。秦并天下，颇推五胜，自以获水德之
瑞，用十月为正。汉氏初兴，多所未暇，百有馀载，袭秦
正朔。爰及武帝，始诏司马迁等议造汉历，乃行夏正。
其后刘歆更造三统以说《左传》，辨而非实。班固惑之，
采以为志。逮光武中兴，太仆朱浮数言历有乖谬。于
时天下初定，未能详考。至永平之末，改行四分，七十
馀年，仪式乃备。及光和中，乃命刘洪、蔡邕共修律历。
其后司马彪因之，以继班史。今采魏文黄初已后言
历数行事者，以续司马彪云。